અમદાવાદ મ્યુનિસિપલ ટ્રાન્સપોર્ટ સર્વિસ (એએમટીએસ સિટી બસ) છેલ્લાં ૪૪ વર્ષથી ખોટ ખાઈને દોડી રહી છે. ગેરવહીવટના કારણે ૧૯૭૦-૭૧માં જેટલી બસો હતી તેમાં આજે ૪૮ વર્ષ પછી માત્ર ૧૫૦ બસોનો વધારો કરી શકાયો છે. આટલાં વર્ષોમાં બસ તંત્રની ખોટ રૂપિયા ૨૫ લાખથી વધીને ૧૫૦ કરોડથી ઉપર પહોંચી ગઈ છે. મ્યુનિસિપાલીટી સિટી બસને નવી બસો લાવવા તથા પગાર ભથ્થાં પાછળ દર વર્ષે રૂપિયા ૩૦૦ કરોડથી વધુની લોન આપે છે. જેની સામે ભરપાઈ શૂન્ય છે. આ સ્થિતિમાં ૨૦૦૦થી ૨૦૦૫ના શાસનકાળ દરમિયાન સિટી બસને બંધ કરી દેવાની હિલચાલ શરૂ થઈ હતી. આ પૂર્વે ૧૯૭૬માં મ્યુનિસિપલ બોર્ડમાં સિટી બસ રાજ્ય સરકારને સુપરત કરવા દરખાસ્ત રજૂ થઈ હતી, પણ શાસક પક્ષનું ખરાબ દેખાય તે માટે આ દરખાસ્ત પાછળથી પાછી ખેંચી લેવાઈ હતી. .